Käfer

Die **Käwwer** *(Coleoptera)* sin e Ordnung vun Insekte. Die sin normal, also in Europa, eher kley, awwer es gebt a greßeri Arde. De Herschkäwwer *(Lucanus cervus)* is de greschde eiropäische Käwwer, un de Herkuleskäwwer *(Dynastes hercules)* is zusamme middm Riesebockkäwwer *(Titanus giganteus)* de greschde Käwwer vun de Welt. Die zwo Arde sin beide siebzeh Zendimeder lang, es gebt a angebliche Sichtunge vun noch greßere Riesebockkäwwerexemplare.

## Merkmale

### Bau un Anatomie
Wie die ganze annere Insekte a, besteht e Käwwerkerper aus drei Segmente: Em Kopp *(Caput)*, de Bruscht *(Thorax)* un em Hinnerleib *(Abdomen)*.

#### Nervesyschdem
Außerm Gehirn im Kopp han die Käwwer noch e ganze Menge annere Ganglie, e Ganglion is so e Art Knode von zwo Nerve, un zwar is da so e Doppelstrang, der längs dorsch de Kerper geht. Wenn eschnwo e Ganglion is, dann verzweigt sich an dere Stell de Nerv, dann gebts Abzweische zu de nägschde wischdische Muskle. E Ganglion kann ganz unnerschiedlich geformt sin. Es Gehirn is mehr so e Art Querband zwische de Aue, währnd es Ganglion im Rache eher annen Knode erinnert.
Die Zahl vun de Ganglie kann ganz verschiede sin, weil z.&nbsp;B. manschmo zwo Ganglie verschmelze.

#### Trachee (Atemorgane)
Insekte hen hegschdns zwansisch Stigme, das sin die Atemlöcher, un zwar, reelmäßich verteilt uf die zwo Seite vum Viech. Die Stigme lossen sich a zumache, was so im Wasser lewende Arde voll ausnutze. Bei de Käwwer sins meischdns wennicher. Die Trachee sin so klenne zylindrische Rohre, un ihr Wänd sin aus viele spiralfermisch gewundne Fäde sammegesetzt. Die kenne sich bei schwere Arde wiem Maikäwwer zu große Luftsäckcher erweitern, wahrscheinlich, dasse besser flieche kenne.

#### Muschkele
Wie bei de annere Viecher a, is en Käwwermuskel e Bündel vun Fasere, bei dems Beuger un Strecker gebt. Außer selle gebts nochn Drehmuschkel, der an der Stell is, wo bei de Wirbeltiere de Knoche is.
Die Ufgab von dem Üwwernemmt bei de Gliederfüßer awwer die Haut, die nämlich Chitin nach auße absonnert.

#### Flieschel
Die Flieschel setzen sich aus de eienlische Flieschel *(Alae)* un de Deckflieschel *(Elytra)* zamme. Die Deckflieschel decken die Flieschel ab. Manche Arde hen nur Deckflieschel, die dann häufich verwachse sin. Widder onnere Arde hen Deckflieschel, wu zwar friher e mol Sinn g'hatte hen, jetzat awwer nimmi zum Fladdre do sin.

#### Haut un Hautskellett
Es Hautskellet *(Cuticula)* is e Chitinschicht uf de Haut. Chitin is Stickstoffhaltich. Außerm Chitinskellet kummen aus de Haut noch Hoor, Borschte un Schubbe.

#### Fortplanzungsorgane
Die Fortplanzungsorgane vun de Käwwer sin im Hinnerleib, bei de Weibcher isses manschmo so, dasses de meischde Platz beansprucht. Bei beide Geschlechter sinse Schlauchfermisch, bei de Weibcher sin dodebei die Eierstöck es greschde, bei de Männcher die Hode.

### Farwe
Die Farb vun em Käwwer kann ganz unnerschiedlich sin. Anhand vunnere Farb kammer e Käwwerart a nit werklisch sicher bestimme, weil besonnerscht in de Farb viel Aberratione (Abweichunge) vorkummen, es gebt a so Standdartaberratione wie de Albinismus (wann se weiß sin), de Melanismus (wann se schwatz sin) un de Rufismus (wann se rot sin).

## Fortplanzung un Metamorphose
Fer die Organe dezu, siehe im Merkmale-Absatz un dodevun im entsprechende Unnerabsatz. Die Korpulation is ganz normal wie bei de meischte annere Viecher a, es gebt awwer a, nach manche Vermutunge, parthenogenetische Vermehrung, das is awwer bei viele Arde noch nit nogewiss wor. Mer weyses awwer zum Beispiel vun e paar Rüsselkäwwer-Arde, bei denne isses nämlich nogewiss wor.
No em Eierlee oder a im Kerper vun de Mutter härtn die Eier aus. Damit die Klenne no em Auschlippe ebbes se futtere hen, leet die Mutter die Eier ufs Futter. Aus denne schlippe dann die Larve, die werre in de Fachsproch Made genannt, wann se ke Bey hen, un wann e Larv Bey hot, werd se Engerling oder eyfach nur Larve genannt. In de gsprochne Sprach werd das awwer alles dorschenanner gewoff un z.&nbsp;B. es Wort "Engerling" vun manche Leit nur fer Maikäwwerlarve verwendt, ganz häufich sogar fer dem sei Bobbe. Larve kenne ganz unnerschiedlich geformt sin, mer kann awwer en Kopp un 12 Ringe erkenne, vun denne ihrer Anordnung kammer schun die spätere Gliederung in de Kopp, die Bruscht un de Hinnerleib erkenne. Eschnwann verpuppt sich so e Larv, un zwar frisst se vorher noch alles zamme, es Bobbestadium is die Üwwergangsform vun de Larv zum Imago (em erwachsne Insekt). 

## Lidderadur
* Edmund Reitter: *Fauna Germanica - Die Käfer des Deutschen Reiches.* 5 Bände, Stuttgart K. G. Lutz 1908 - 1916, Digitale Bibliothek Band 134, Directmedia Publishing GmbH, Berlin 2006, ISBN 3-89853-534-7

## Webseidde
Informatione vun de ''University of Florida'' üwwer die greschde Käwwer